*Projekts*

LATVIJAS REPUBLIKAS MINISTRU KABINETS

20\_\_.gada \_\_.\_\_\_ Noteikumi Nr.\_\_

Rīgā (prot. Nr.\_\_ \_\_.§)

**Nekustamā īpašuma valsts kadastra informācijas pieprasīšanas un izsniegšanas kārtība**

Izdoti saskaņā ar Nekustamā īpašuma valsts kadastra

likuma 89. pantu un likuma "Par nekustamā
īpašuma nodokli" 4. panta trešo daļu

#

# I. Vispārīgie jautājumi

1. Noteikumi nosaka:

1.1. Nekustamā īpašuma valsts kadastra (turpmāk – kadastrs) informācijas izsniegšanas apjomu, tās pieprasīšanas un izsniegšanas kārtību;

1.2. kārtību, kādā Valsts zemes dienests sniedz pašvaldībām kadastra informāciju nekustamā īpašuma nodokļa administrēšanas vajadzībām.

2. Nekustamā īpašuma valsts kadastra informācijas sistēmas (turpmāk – Kadastra informācijas sistēma) dati un Valsts zemes dienesta arhīva dokumenti, ko izmanto kadastrs (turpmāk – Arhīva dokumenti), ir vispārpieejami, izņemot Kadastra informācijas sistēmas datus un Arhīva dokumentus, kuri saskaņā ar ārējiem normatīvajiem aktiem noteikti kā ierobežotas pieejamības informācija.

3. Kadastra informācijas sistēmas datu un Arhīva dokumentu izsniegšanas pakalpojumiem piemēro elektroniskās pārvaldes principu, atbilstoši kuram Kadastra informācijas sistēmas datus un Arhīva dokumentus primāri pieprasa un izsniedz elektroniskā formā.

4. Kadastra informācijas sistēmas aktuālos datus sagatavo un izsniedz strukturētu datu veidā:

4.1. standartizētā formā, tos strukturējot kadastra datu grupās, kurās apkopoti noteikta sastāva dati (turpmāk – informācijas bloki);

4.2. nestandartizētā formā, to sagatavošanā izmantojot noteiktus atlases kritērijus un specializētas sagatavošanas metodes (programmas). Datus sagatavo, pēc iespējas izmantojot informācijas blokus.

5. Kadastra informācijas sistēmas vēsturiskos datus sagatavo un izsniedz nestandartizētā formā.

# II. Informācijas bloki

6. Informācijas bloku saturu publicē Valsts zemes dienesta tīmekļvietnē www.vzd.gov.lv.

7. Informācijas bloki, kuros iekļauti Kadastra informācijas sistēmas dati par nekustamo īpašumu:

7.1. nekustamā īpašuma sastāvs;

7.2. nekustamā īpašuma pamatdati;

7.3. nekustamā īpašuma tiesību nostiprinājums;

7.4. dati par nekustamā īpašuma piederību un nomniekiem;

7.5. nekustamā īpašuma īpašnieka, tiesiskā valdītāja vai lietotāja statuss (fiziska persona, juridiska persona, valsts, pašvaldība);

7.6. Kadastra informācijas sistēmā uzturētās aktuālās vērtības;

7.7. atzīmes;

7.8. nomas pamatdati.

8. Informācijas bloki, kuros iekļauti Kadastra informācijas sistēmas dati par zemes vienību:

8.1. zemes vienības pamatdati;

8.2. zemes vienības nekustamā īpašuma lietošanas mērķis;

8.3. plānotā zemes vienība;

8.4. nekustamā īpašuma objekta apgrūtinājumi;

8.5. Kadastra informācijas sistēmā uzturētās aktuālās vērtības;

8.6. zemes vienības kadastrālās uzmērīšanas informācija;

8.7. nomas pamatdati;

8.8. kadastra karte;

8.9. zemes kadastrālās uzmērīšanas telpiskie dati.

9. Informācijas bloki, kuros iekļauti Kadastra informācijas sistēmas dati par zemes vienības daļu:

9.1. zemes vienības daļas pamatdati;

9.2. zemes vienības daļas nekustamā īpašuma lietošanas mērķis;

9.3. Kadastra informācijas sistēmā uzturētās aktuālās vērtības;

9.4. zemes vienības daļas kadastrālās uzmērīšanas informācija;

9.5. nomas pamatdati;

9.6. kadastra karte;

9.7. zemes kadastrālās uzmērīšanas telpiskie dati.

10. Informācijas bloki, kuros iekļauti Kadastra informācijas sistēmas dati par būvi:

10.1. būves pamatdati;

10.2. būves tips;

10.3. būves konstruktīvie elementi;

10.4. būves apjoma rādītāji;

10.5. būves kopējās platības sadalījums pa platību veidiem;

10.6. būves labiekārtojumi;

10.7. būves vēsturiskie dati;

10.8. nekustamā īpašuma objekta apgrūtinājumi;

10.9. Kadastra informācijas sistēmā uzturētās aktuālās vērtības;

10.10. nomas pamatdati;

10.11. kadastra karte;

10.12. apbūves plāns;

10.13. ēkas stāva plāns;

10.14. būves attēls;

10.15. inženierbūves plāns;

10.16. atzīmes.

11. Informācijas bloki, kuros iekļauti Kadastra informācijas sistēmas dati par telpu grupu:

11.1. telpu grupas pamatdati;

11.2. telpu grupas kopējās platības sadalījums pa telpu veidiem un telpas raksturojošie rādītāji;

11.3. telpu grupas kopējās platības sadalījums pa platību veidiem;

11.4. telpu grupas labiekārtojumi;

11.5. Kadastra informācijas sistēmā uzturētās aktuālās vērtības;

11.6. nomas pamatdati;

11.7. telpu grupas plāns.

12. Informācijas bloki, kuros iekļauti Kadastra informācijas sistēmas dati par tirgus darījumiem:

12.1. darījumu informācija, ja pirkuma darījuma priekšmets ir zeme;

12.2. darījumu informācija, ja pirkuma darījuma priekšmets ir būve, kā arī zeme un būve;

12.3. darījumu informācija, ja pirkuma darījuma priekšmets ir telpu grupa.

13. Kadastra objekta identifikācijas informācijas bloku izsniedz vienkopus ar citiem informācijas blokiem par kadastra objektu (nekustamo īpašumu, zemes vienību, zemes vienību daļu, būvi, telpu grupu).

# III. Kadastra informācijas sistēmas datu un Arhīva dokumentu pieprasīšanas un izsniegšanas vispārīgie noteikumi

14. Kadastra informācijas sistēmas datus un Arhīva dokumentus persona pieprasa, iesniedzot informācijas pieprasījumu, ja tā iesniegšana ir nepieciešama atbilstoši valsts pārvaldes pakalpojumu portāla www.latvija.lv Pakalpojumu katalogā ievietotajai informācijai par Valsts zemes dienesta sniegtajiem pakalpojumiem (turpmāk – pakalpojuma apraksts).

15. Elektroniskā veidā sagatavotu informācijas pieprasījumu persona Valsts zemes dienestam iesniedz, izmantojot:

15.1. specializētu elektronisko pakalpojumu, kas pieejams Valsts zemes dienesta datu publicēšanas un elektronisko pakalpojumu portālā www.kadastrs.lv (turpmāk – Valsts zemes dienesta portāls) vai valsts pārvaldes pakalpojumu portālā www.latvija.lv, ja ir veikta personas elektroniskā identifikācija;

15.2. elektronisko pastu.

16. Informācijas pieprasījumā, papildus normatīvajos aktos informācijas atklātības un ģeotelpiskās informācijas jomā noteiktajam, persona norāda:

16.1. ziņas par personu, kura pieprasa informāciju:

16.1.1. fiziskai personai – personas kodu, deklarētās dzīvesvietas adresi un oficiālo elektroniskā pasta adresi, ja viņai ir aktivizēts oficiālās elektroniskās adreses konts;

16.1.2. juridiskai personai – reģistrācijas numuru, juridisko adresi un oficiālo elektroniskā pasta adresi, ja tai ir aktivizēts oficiālās elektroniskās adreses konts;

16.1.3. valsts un pašvaldības iestādei – nosaukumu, adresi un oficiālo elektroniskā pasta adresi;

16.2. iespējami precīzu izsniedzamās informācijas apjomu un sastāvu, informācijas izsniegšanas veidu un pēc iespējas norāda datu izsniegšanas risinājumu atbilstoši pakalpojuma aprakstā noteiktajam.

17. Šo noteikumu 15.1. apakšpunktā noteiktajā gadījumā persona informācijas pieprasījumu var neparakstīt ar elektronisko parakstu.

18. Pēc Valsts zemes dienesta pieprasījuma personai ir pienākums uzrādīt vai iesniegt dokumentu, kas apliecina pieprasījumā norādīto informācijas saņemšanas pamatojumu, ja persona pieprasījusi Kadastra informācijas sistēmas datus vai Arhīva dokumentus, kas satur ierobežotas pieejamības informāciju vai fiziskas personas datus, vai, ja izsniedzamo Kadastra informācijas sistēmas datu vai Arhīva dokumentu sagatavošanai bija nepieciešama pieprasījumā norādīto fiziskas personas datu apstrāde.

19. Elektroniskā veidā sagatavotus Kadastra informācijas sistēmas teksta un telpiskos datus Valsts zemes dienests personai izsniedz kopā ar Valsts zemes dienesta atļauju to izmantošanai, kurā noteikti informācijas izmantošanas noteikumi. Kadastra informācijas sistēmas teksta datu izmantošanas noteikumus Valsts zemes dienests publicē tīmekļvietnē www.vzd.gov.lv.

20. Šo noteikumu 19. punktā minēto atļauju personai izsniegt nav nepieciešams šādos gadījumos:

20.1. Kadastra informācijas sistēmas teksta vai telpiskos datus pārlūko Valsts zemes dienesta portālā;

20.2. Kadastra informācijas sistēmas datus izsniedz:

20.2.1. līdz 50 kadastra objektiem – teksta datiem, izņemot datus par tirgus darījumiem;

20.2.2. vienu standartkopu – teksta datiem par tirgus darījumiem;

20.2.3. līdz 50 zemes vienībām – telpiskajiem datiem;

20.2.4. atbilstoši Nekustamā īpašuma valsts kadastra likuma 85. panta pirmajai un otrajai daļai;

20.3. izsniedz statistisko informāciju.

21. Šo noteikumu 19. punktā minēto atļauju izsniedz:

21.1. licencē papīra vai elektroniskā formā;

21.2. to ietverot starpresoru vienošanās, sadarbības līgumā vai līgumā.

22. Šo noteikumu 20. punktā minētajos gadījumos personai, kas saņēmusi Kadastra informācijas sistēmas datus, ir tiesības tos publicēt, publiskot vai citādi izplatīt trešajai personai tādā apjomā un ar tādiem nosacījumiem, kādus nosaka Valsts zemes dienesta vadītājs. Datu izplatīšanas apjomu un nosacījumus publicē Valsts zemes dienesta tīmekļvietnē www.vzd.gov.lv.

23. Persona, kas Kadastra informācijas sistēmas datus saņēmusi Teritorijas attīstības plānošanas informācijas sistēmā, tos izmanto tikai teritorijas attīstības plānošanas dokumenta izstrādei. Teritorijas attīstības plānošanas dokumentu publicē, izmantojot Kadastra informācijas sistēmas datus uz teritorijas attīstības plānošanas dokumenta izstrādes brīdi un nodrošinot, ka trešās personas tos nevar lejupielādēt vai tiem piekļūt citādi.

24. Kadastra informācijas sistēmas datus un Arhīva dokumentus Valsts zemes dienests personai izsniedz pakalpojuma aprakstā noteiktajos veidos, izmantojot tajā noteiktos datu izsniegšanas risinājumus.

25. Ja elektroniskā veidā sagatavotus Kadastra informācijas sistēmas datus un Arhīva dokumentus izsniedz, neizmantojot speciālus datu izsniegšanas risinājumus (tīmekļa pakalpi, datņu transportēšanas serveri, tiešsaistes pieslēgumu datu bāzei vai pārlūkošanu tiešsaistē), tos paziņo:

25.1. novietojot Valsts zemes dienesta portālā, kas nodrošina informācijas apriti drošā un šifrētā veidā;

25.2. vienlaikus arī uz personas oficiālo elektronisko adresi, ja personai ir aktivizēts oficiālās elektroniskās adreses konts.

26. Pakalpojuma aprakstā noteiktajos gadījumos elektroniskā veidā sagatavotus Kadastra informācijas sistēmas datus un Arhīva dokumentus Valsts zemes dienests var apliecināt ar elektronisko zīmogu, kas garantē Kadastra informācijas sistēmas datu vai Arhīva dokumentu izcelsmi, integritāti un to, ka ir atklājamas jebkādas turpmākas to izmaiņas.

27. Arhīva dokumentus Valsts zemes dienests sagatavo un izsniedz:

27.1. elektroniskā veidā no Valsts zemes dienesta digitālās dokumentu krātuves;

27.2. papīra veidā;

27.3. nodrošinot pieprasītājam iespēju ar tiem iepazīties Arhīva telpās.

28. Saņemot Kadastra informācijas sistēmas datus vai Arhīva dokumentus klātienē, to saņēmējs uzrāda personu apliecinošu dokumentu.

29. Rakstveida vienošanos par Kadastra informācijas sistēmas datu vai Arhīva dokumentu izsniegšanu noslēdz, ja nepieciešami speciāli Kadastra informācijas sistēmas datu vai Arhīva dokumentu sagatavošanas nosacījumi vai piekļuves noteikumi.

30. Par Kadastra informācijas sistēmas datu un Arhīva dokumentu sagatavošanas un izsniegšanas termiņa sākumu uzskata nākamo darbdienu pēc pieprasījuma saņemšanas, ja Valsts zemes dienests kadastra informāciju sagatavo un izsniedz bez maksas. Ja Valsts zemes dienests kadastra informāciju sagatavo un izsniedz par maksu, tad termiņa sākumu nosaka atbilstoši normatīvajiem aktiem par Valsts zemes dienesta sniegto maksas pakalpojumu cenrādi un samaksas kārtību.

31. Arhīva dokumentus sagatavo izsniegšanai piecu darbdienu laikā, izņemot šo noteikumu 32.2. apakšpunktā noteikto gadījumu.

32. Termiņos, kas noteikti normatīvajos aktos informācijas atklātības jomā, Valsts zemes dienests sagatavo izsniegšanai:

32.1. Kadastra informācijas sistēmas datus;

32.2. Arhīva dokumentus, ja Arhīva dokumenta atvasinājuma sagatavošanai nepieciešama papildu apstrāde;

32.3. atteikumu Arhīva dokumentu izsniegšanai.

# IV. Kadastra informācija valsts pārvaldei un tiesai

33. Šo noteikumu 34. un 35. punktā noteikto datu apmaiņu un datu izsniegšanas termiņus nosaka sadarbības līgumā, starpresoru vienošanās vai citā dokumentā atbilstoši Valsts pārvaldes iekārtas likumam.

34. Atbilstoši [Nekustamā īpašuma valsts kadastra likuma](http://m.likumi.lv/ta/id/124247-nekustama-ipasuma-valsts-kadastra-likums) [86. panta](http://m.likumi.lv/ta/id/124247-nekustama-ipasuma-valsts-kadastra-likums#p86) pirmajai daļai un 98. pantam Valsts zemes dienests datu apmaiņas ietvaros sagatavo un bez maksas izsniedz:

34.1. aktuālos Kadastra informācijas sistēmas teksta datus standartizētā formā, iekļaujot līgumā noteiktos informācijas blokus. Datus izsniedz, izmantojot:

34.1.1. tīmekļa pakalpi;

34.1.2. Valsts zemes dienesta izveidotu specializētu elektronisko pakalpojumu \*.pdf datņu formātā;

34.2. aktuālos Kadastra informācijas sistēmas telpiskos datus standartizētā formā, iekļaujot līgumā noteiktos informācijas blokus. Datus izsniedz, izmantojot vienu no šādiem datu izsniegšanas risinājumiem:

34.2.1. tīmekļa pakalpi;

34.2.2. tiešsaistes pieslēgumu datu bāzei;

34.2.3. datņu transportēšanas serveri \*.dgn datņu formātā, ja datus nevar saņemt, izmantojot šo noteikumu 34.2.1. vai 34.2.2. apakšpunktā noteiktos datu izsniegšanas risinājumus;

34.3. Arhīva dokumentus līgumā noteiktajā apjomā. Arhīva dokumentus izsniedz \*.pdf datņu formātā no Valsts zemes dienesta digitālās dokumentu krātuves, izmantojot vienu no šādiem datu izsniegšanas risinājumiem:

34.3.1. tīmekļa pakalpi;

34.3.2. nosūta uz personas oficiālo elektronisko adresi un novieto Valsts zemes dienesta portālā, kas nodrošina informācijas apriti drošā un šifrētā veidā.

35. Vietējai pašvaldībai tās funkciju veikšanai, tai skaitā nekustamā īpašuma nodokļa administrēšanai, nepieciešamo kadastra informāciju par tās administratīvajā teritorijā esošajiem kadastra objektiem Valsts zemes dienests datu apmaiņas ietvaros sagatavo un bez maksas izsniedz:

35.1. aktuālos Kadastra informācijas sistēmas teksta datus standartizētā formā, iekļaujot visus šajos noteikumos noteiktos informācijas blokus. Datus izsniedz, izmantojot tīmekļa pakalpi vai tiešsaistes pieslēgumu datu bāzei;

35.2. aktuālos Kadastra informācijas sistēmas telpiskos datus (kadastra karti) standartizētā formā. Datus izsniedz, izmantojot vienu no šādiem datu izsniegšanas risinājumiem:

35.2.1. tīmekļa pakalpi;

35.2.2. tiešsaistes pieslēgumu datu bāzei;

35.2.3. datņu transportēšanas serveri \*.dgn datņu formātā, ja datus nevar saņemt, izmantojot šo noteikumu 35.2.1. vai 35.2.2. apakšpunktā noteiktos datu izsniegšanas risinājumus;

35.3. vēsturiskos Kadastra informācijas sistēmas teksta datus. Datus izsniedz, izmantojot tiešsaistes pieslēgumu datu bāzei.

36. Ja vietējās pašvaldības funkciju veikšanai aktuālie Kadastra informācijas sistēmas teksta dati nepieciešami par Latvijas Republikas teritorijā esošajiem kadastra objektiem, Valsts zemes dienests tos sagatavo un bez maksas datu apmaiņas ietvaros izsniedz standartizētā formā, iekļaujot līgumā noteiktos informācijas blokus. Datus izsniedz \*.xml datņu formātā, izmantojot Valsts zemes dienesta izveidotu specializētu elektronisko pakalpojumu.

37. Kadastra informācijas sistēmas datus un Arhīva dokumentus nekustamā īpašuma nodokļa administrēšanas vajadzībām, kas vietējai pašvaldībai netiek nodoti datu apmaiņas ietvaros, pēc vietējās pašvaldības pamatota pieprasījuma Valsts zemes dienests bez maksas sagatavo un izsniedz elektroniski, nestandartizētā formā. Datus izsniedz, tos nosūtot uz vietējās pašvaldības oficiālo elektronisko adresi un novietojot Valsts zemes dienesta portālā, kas nodrošina informācijas apriti drošā un šifrētā veidā. Pieprasījumu vietējā pašvaldība iesniedz šo noteikumu 15.1. vai 15.2. apakšpunktā noteiktajā kārtībā.

38. Administratīvā procesa nodrošināšanai pēc pamatota pieprasījuma valsts un pašvaldību iestādei, kā arī tiesai Kadastra informācijas sistēmas datus un Arhīva dokumentus, kas netiek nodoti datu apmaiņas ietvaros, Valsts zemes dienests atbilstoši pieprasījumā norādītajam bez maksas sagatavo un izsniedz:

38.1. aktuālos Kadastra informācijas sistēmas teksta datus nestandartizētā formā, pēc iespējas izmantojot šajos noteikumos noteiktos informācijas blokus. Kadastra informācijas sistēmas datus sagatavo elektroniska dokumenta formā, \*.pdf datņu formātā un izsniedz, nosūtot uz personas oficiālo elektronisko adresi un novietojot Valsts zemes dienesta portālā, kas nodrošina informācijas apriti drošā un šifrētā veidā;

38.2. vēsturiskos Kadastra informācijas sistēmas datus. Kadastra informācijas sistēmas datus sagatavo elektroniska dokumenta formā un izsniedz, nosūtot uz personas oficiālo elektronisko adresi un novietojot Valsts zemes dienesta portālā, kas nodrošina informācijas apriti drošā un šifrētā veidā;

38.3. Arhīva dokumentus. Arhīva dokumentus sagatavo elektroniska dokumenta formā, \*.pdf datņu formātā un izsniedz, nosūtot uz personas oficiālo elektronisko adresi un novietojot Valsts zemes dienesta portālā, kas nodrošina informācijas apriti drošā un šifrētā veidā.

# V. Standartizētas formas Kadastra informācijas sistēmas dati atbilstoši Nekustamā īpašuma valsts kadastra likuma 85. panta pirmajai un otrajai daļai

39. Valsts zemes dienests standartizētā formā bez maksas sagatavo un izsniedz šādus Kadastra informācijas sistēmas aktuālos datus:

39.1. par nekustamo īpašumu, kura sastāvā ir zeme un būve, un šā nekustamā īpašuma sastāvā esošo kadastra objektu vienkopus norāda šo noteikumu 7.1., 7.2., 7.3., 7.4., 7.6., 7.7., 7.8., 8.1., 8.2., 8.4., 8.5., 8.7., 8.8., 9.1., 9.2., 9.5., 10.1., 10.2., 10.3., 10.4., 10.5., 10.6., 10.8., 10.9., 10.10., 10.11., 11.1. un 11.2. apakšpunktā minētos informācijas blokus;

39.2. par nekustamo īpašumu, kura sastāvā ir tikai zeme, un šā nekustamā īpašuma sastāvā esošo kadastra objektu vienkopus norāda šo noteikumu 7.1., 7.2., 7.3., 7.4., 7.6., 7.7., 7.8., 8.1., 8.2., 8.4., 8.5., 8.7., 8.8., 9.1., 9.2., 9.5., 10.1., 10.2., 10.3., 10.4., 10.5., 10.6., 10.8., 10.9., 10.10., 11.1. un 11.2. apakšpunktā minētos informācijas blokus;

39.3. par nekustamo īpašumu, kura sastāvā ir tikai būve, un šā nekustamā īpašuma sastāvā esošo kadastra objektu vienkopus norāda šo noteikumu 7.1., 7.2., 7.3., 7.4., 7.6., 7.7., 7.8., 10.1., 10.2., 10.3., 10.4., 10.5., 10.6., 10.8., 10.9., 10.10., 10.11., 11.1. un 11.2. apakšpunktā minētos informācijas blokus;

39.4. par dzīvokļa īpašumu un šā nekustamā īpašuma sastāvā esošo kadastra objektu vienkopus norāda šo noteikumu 7.1., 7.2., 7.3., 7.4., 7.6., 7.7., 7.8., 8.1., 8.5., 8.8., 10.1., 10.5., 10.6., 10.9., 10.10., 10.11., 11.1., 11.2., 11.3., 11.4., 11.5. un 11.6. apakšpunktā minētos informācijas blokus;

39.5. par būvi, kas neietilpst neviena nekustamā īpašuma sastāvā, vienkopus norāda šo noteikumu 7.4., 7.7., 10.1., 10.2., 10.3., 10.4., 10.5., 10.6., 10.8., 10.9., 10.10., 10.11. un 11.1. apakšpunktā minētos informācijas blokus.

40. Atbilstoši Nekustamā īpašuma valsts kadastra likuma 85. panta pirmajai daļai šo noteikumu 39. punktā minētos datus sagatavo un izsniedz, ievērojot šādus nosacījumus:

40.1. sagatavo reizi kalendārajā gadā par visiem personas īpašumā, tiesiskajā valdījumā vai lietojumā esošiem nekustamajiem īpašumiem, kā arī būvēm, kas neietilpst neviena nekustamā īpašuma sastāvā, vienkopus;

40.2. izsniedz papīra dokumenta formā atbilstoši veidam, kas noteikts saskaņā ar šo noteikumu 24. punktu, vai elektroniska dokumenta formā, \*.xls vai \*.pdf datņu formātā, tos paziņo:

40.2.1. novietojot Valsts zemes dienesta portālā, kas nodrošina informācijas apriti drošā un šifrētā veidā;

40.2.2. vienlaikus arī uz personas oficiālo elektronisko adresi, ja personai ir aktivizēts oficiālās elektroniskās adreses konts;

40.3. ja datus sagatavo par 15 un vairāk kadastra objektiem, tos izsniedz tikai elektroniska dokumenta formā;

40.4. sagatavojot datus \*.xls formātā, šo noteikumu 8.8. un 10.11. apakšpunktā minētos informācijas blokus neizsniedz;

40.5. izsniedz nekustamā īpašuma īpašniekam, vai, ja tāda nav, tiesiskajam valdītājam, vai, ja tāda nav, lietotājam.

41. Atbilstoši Nekustamā īpašuma valsts kadastra likuma 85. panta otrajai daļai šo noteikumu 39. punktā minētos datus sagatavo un izsniedz, ievērojot šādus nosacījumus:

41.1. sagatavo par personas īpašumā, tiesiskajā valdījumā vai lietojumā esošajiem nekustamajiem īpašumiem, kā arī būvēm, kas neietilpst neviena nekustamā īpašuma sastāvā;

41.2. izsniedz \*.pdf datņu formātā, tiešsaistes datu pārraides režīmā, izmantojot Valsts zemes dienesta izveidotu elektronisko pakalpojumu "Mani dati Kadastrā";

41.3. izsniedz nekustamā īpašuma īpašniekam, tiesiskajam valdītājam un lietotājam.

42. Šo noteikumu 39. punktā minētos datus izsniedz, ievērojot šādus fiziskās personas datu izsniegšanas nosacījumus:

42.1. nekustamā īpašuma īpašniekam izsniedz datus par sevi un kopīpašniekiem, kā arī par nekustamā īpašuma tiesisko valdītāju, lietotāju, nomnieku;

42.2. nekustamā īpašuma tiesiskajam valdītājam izsniedz datus par sevi, citiem tiesiskajiem valdītājiem, kā arī par nekustamā īpašuma lietotāju un nomnieku;

42.3. nekustamā īpašuma lietotājam izsniedz datus par sevi, citiem lietotājiem un nomnieku, ja lietotājs ir kadastra subjekts atbilstoši Nekustamā īpašuma valsts kadastra likuma pārejas noteikumu 6. punktam.

# VI. Standartizētas formas Kadastra informācijas sistēmas dati par pirkuma darījumiem

43. Valsts zemes dienests atbilstoši pieprasījumam vienkopus vai atsevišķi standartizētā formā izsniedz šo noteikumu 12. punktā minētos informācijas blokus par pirkuma darījumiem, ja darījuma priekšmets ir zeme, būve, zeme un būve vai telpu grupa.

44. Šo noteikumu 43. punktā minētos datus sagatavo sadalījumā pa standartkopām, ko veido dati par darījumiem noteiktās Latvijas Republikas teritoriālajās vienībās. Standartkopas sastāvu publicē Valsts zemes dienesta tīmekļvietnē www.vzd.gov.lv.

45. Datus sagatavo \*.xls datņu formātā elektroniskā formā un paziņo:

45.1. novietojot Valsts zemes dienesta portālā, kas nodrošina informācijas apriti drošā un šifrētā veidā;

45.2. vienlaikus arī uz personas oficiālo elektronisko adresi, ja personai ir aktivizēts oficiālās elektroniskās adreses konts.

# VII. Standartizētas formas Kadastra informācijas sistēmas dati par mirušai vai par mirušu izsludinātai personai reģistrētiem kadastra objektiem mantojuma lietas kārtošanai

46. Kadastra informācijas sistēmas aktuālos datus par visiem mirušai vai par mirušu izsludinātai personai Kadastra informācijas sistēmā reģistrētiem kadastra objektiem Valsts zemes dienests sagatavo standartizētā formā, vienkopus norādot šo noteikumu 7.1., 7.2., 7.3., 7.4., 7.6., 7.7., 8.1., 8.4., 8.5., 10.1., 10.8., 10.9. un 11.5. apakšpunktā minētos informācijas blokus.

47. Datus sagatavo \*.pdf datņu formātā un personai, kas tos pieprasījusi, izsniedz papīra dokumenta formā atbilstoši veidam, kas noteikts saskaņā ar šo noteikumu 24. punktu, vai elektroniska dokumenta formā paziņo:

47.1. novietojot Valsts zemes dienesta portālā, kas nodrošina informācijas apriti drošā un šifrētā veidā;

47.2. vienlaikus arī uz oficiālo elektronisko adresi, ja personai, kas pieprasījusi Kadastra informācijas sistēmas datus, ir aktivizēts oficiālās elektroniskās adreses konts.

# VIII. Standartizētas formas Kadastra informācijas sistēmas dati par būvju kadastrālo uzmērīšanu

48. Kadastra informācijas sistēmas aktuālos datus Valsts zemes dienests sagatavo standartizētā formā, vienkopus norādot:

48.1. par ēkas kadastrālo uzmērīšanu (ēkas kadastrālās uzmērīšanas lieta) – šo noteikumu 10.1., 10.2., 10.3., 10.4., 10.5., 10.6., 10.12., 10.13., 10.14., 11.1., 11.2. un 11.4. apakšpunktā minētos informācijas blokus;

48.2. par inženierbūves kadastrālo uzmērīšanu (inženierbūves kadastrālās uzmērīšanas lieta) – šo noteikumu 10.1., 10.2., 10.3., 10.4., 10.5., 10.6., 10.14., 10.15., 11.1., 11.2. un 11.4. apakšpunktā minētos informācijas blokus;

48.3. par telpu grupas kadastrālo uzmērīšanu (telpu grupas kadastrālās uzmērīšanas lieta) – šo noteikumu 10.1., 10.2., 10.3., 10.4., 10.6., 10.14., 11.1., 11.2., 11.3., 11.4. un 11.7. apakšpunktā minētos informācijas blokus.

49. Datus sagatavo \*.pdf datņu formātā un izsniedz papīra dokumenta formā atbilstoši veidam, kas noteikts saskaņā ar šo noteikumu 24. punktu, vai elektroniska dokumenta formā paziņo:

49.1. novietojot Valsts zemes dienesta portālā, kas nodrošina informācijas apriti drošā un šifrētā veidā;

49.2. vienlaikus arī uz personas oficiālo elektronisko adresi, ja personai ir aktivizēts oficiālās elektroniskās adreses konts.

# IX. Standartizētas formas Kadastra informācijas sistēmas dati lokālplānojuma un detālplānojuma izstrādei, ja ierosinātājs nav pašvaldība

50. Kadastra informācijas sistēmas aktuālos datus Valsts zemes dienests sagatavo standartizētā formā, vienkopus norādot:

50.1. par nekustamo īpašumu – šo noteikumu 7.1., 7.2., 7.3., 7.4., 8.1., 8.2., 8.4., 8.8., 10.1. un 10.8. apakšpunktā minētos informācijas blokus;

50.2. par nekustamo īpašumu, kas saistīts ar detālplānojuma risinājumu – šo noteikumu 7.3. un 7.4. apakšpunktā minētos informācijas blokus.

51. Datus sagatavo \*.pdf vai \*.xls datņu formātā un izsniedz papīra dokumenta formā atbilstoši veidam, kas noteikts saskaņā ar šo noteikumu 24. punktu, vai elektroniska dokumenta formā paziņo:

51.1. novietojot Valsts zemes dienesta portālā, kas nodrošina informācijas apriti drošā un šifrētā veidā;

51.2. vienlaikus arī uz personas oficiālo elektronisko adresi, ja personai ir aktivizēts oficiālās elektroniskās adreses konts.

# X. Nestandartizētas formas Kadastra informācijas sistēmas dati

52. Reizi gadā līdz 15. martam pēc stāvokļa uz 1. janvāri Valsts zemes dienests visai valsts teritorijai, kā arī katrai administratīvajai teritorijai un tās teritoriālā iedalījuma vienībām (ja tādas ir) sagatavo šādus pārskatus:

52.1. zemes pārskatu par zemes sadalījumu pa nekustamā īpašuma lietošanas mērķu grupām un zemes lietošanas veidiem valsts teritorijā, ievērojot zemes vienību un zemes īpašnieku, tiesisko valdītāju un lietotāju statusu (fiziskas personas, juridiskas personas, pašvaldība, valsts iestādes, jaukts statuss);

52.2. būvju pārskatu par valsts teritorijā esošo būvju sadalījumu pēc galvenajiem lietošanas veidiem un piederības, ievērojot būvju īpašnieku, tiesisko valdītāju vai lietotāju statusu (fiziskas personas, juridiskas personas, pašvaldība, valsts iestādes, jaukts statuss).

53. Valsts zemes dienests sagatavo pārskatu par reģistrētajiem pirkuma darījumiem un to cenām.

54. Pārskatā iekļaujamo informāciju nosaka Valsts zemes dienesta vadītājs. Pārskatā iekļaujamo informāciju un pārskatus publicē Valsts zemes dienesta tīmekļvietnē www.vzd.gov.lv.

55. Valsts zemes dienests no Kadastra informācijas sistēmas aktuālajiem datiem sagatavo un izsniedz tipveida informāciju, izmantojot informācijas blokus. Tipveida informācijas saturu nosaka Valsts zemes dienesta vadītājs un to publicē Valsts zemes dienesta tīmekļvietnē www.vzd.gov.lv.

56. Pēc kadastra objekta reģistrācijas vai kadastra datu aktualizācijas Valsts zemes dienests no Kadastra informācijas sistēmas aktuālajiem datiem sagatavo un bez maksas izsniedz apliecinājumu par kadastra objekta reģistrāciju vai kadastra datu aktualizāciju Kadastra informācijas sistēmā, izmantojot informācijas blokus. Apliecinājuma saturu nosaka Valsts zemes dienesta vadītājs un to publicē Valsts zemes dienesta tīmekļvietnē www.vzd.gov.lv. Apliecinājumu sagatavo:

56.1. \*.pdf datņu formātā un elektroniski paziņo:

56.1.1. novietojot Valsts zemes dienesta portālā, kas nodrošina informācijas apriti drošā un šifrētā veidā;

56.1.2. vienlaikus arī uz personas oficiālo elektronisko adresi, ja personai ir aktivizēts oficiālās elektroniskās adreses konts;

56.2. pēc personas pieprasījuma – papīra dokumenta formā atbilstoši veidam, kas noteikts saskaņā ar šo noteikumu 24. punktu.

57. Pēc personas pieprasījuma Valsts zemes dienests var sagatavot un izsniegt Kadastra informācijas sistēmas datus nestandartizētā formā.

**XI. Noslēguma jautājumi**

58. Atzīt par spēku zaudējušiem Ministru kabineta 2012. gada 10. janvāra noteikumus Nr. 46 "Nekustamā īpašuma valsts kadastra informācijas pieprasīšanas un izsniegšanas kārtība" (Latvijas Vēstnesis, 2012, 14. nr.; 2014, 257. nr.).

59. Šo noteikumu 34.3.1. apakšpunkts stājas spēkā pēc attiecīgas programmatūras ieviešanas, bet ne vēlāk kā līdz 2018. gada 1. jūnijam.

60. Šo noteikumu 34. un 35. punktā noteiktajos gadījumos, personām, kurām datu apmaiņas ietvaros Kadastra informācijas sistēmas datu sagatavošana un izsniegšana ir uzsākta līdz šo noteikumu spēkā stāšanās dienai, pamatojoties uz noslēgtu līgumu vai vienošanos, Valsts zemes dienests Kadastra informācijas sistēmas datus izsniedz līgumā vai vienošanās noteiktajā apjomā, veidā un kārtībā līdz jauna līguma vai vienošanās noslēgšanai par informācijas izsniegšanu šajos noteikumos noteiktajā kārtībā.

61. Valsts un pašvaldību iestādei, kā arī tiesai līdz oficiālās elektroniskās adreses izveidošanai Kadastra informācijas sistēmas datus vai Arhīva dokumentus izsniedz, tos nosūtot uz attiecīgās iestādes vai tiesas elektroniskā pasta adresi, ja iestāde vai tiesa nav pieteikusies Valsts zemes dienesta portāla izmantošanai.

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

Tieslietu ministrijas

valsts sekretārs Raivis Kronbergs